По това време Рай обмисля заснемането на филм за Бангладешката война за независимост, но се отказва от тази идея, коментирайки, че като режисьор се интересува повече от съдбата на бежанците, отколкото от политиката. През 1977 година той завършва „Шахматистите“ („शतरंज के खिलाड़ी“), филм на хинди, базиран на разказ от Мунши Премчанд. Действието се развива в Лакнау година преди Индийското въстание от 1857 година. Коментар на проблемите, свързани с британската колонизация на Индия, това е първият пълнометражен филм на режисьора, който не е на бенгалски език. Със значителния си бюджет, филмът включва редица известни актьори, като Санджив Кумар, Саид Джафри, Амджад Хан, Шабана Азми, Виктор Банерджи и Ричард Атънбъро.